## La Conselleria d’Emergències i Interior inicia la campanya de prevenció d’inundacions i recorda els procediments d’actuació

*** Dels 227 ajuntaments amb obligació de redactar el pla enfront d’inundacions, 207 el tenen aprovat i 15 l’estan elaborant
* Tota la documentació de la campanya està disponible en la pàgina web de l’1·1·2 Comunitat Valenciana**

La Conselleria d’Emergències i Interior, mitjançant l’Agència Valenciana de Seguretat i Resposta a les Emergències (AVSRE), ha enviat als ajuntaments de la Comunitat Valenciana i organismes integrats tota la informació relativa a la campanya de prevenció d’inundacions.

Amb l’arribada del final de l’estiu, comença l’època de major risc que es produïsquen pluges intenses i altres fenòmens meteorològics, que s’estén al llarg de tota la tardor. Estes situacions, encara que de manera no tan habitual, ni tan intensa, poden també produir-se en qualsevol altra època de l’any, la qual cosa ens obliga a romandre en situació d’alerta per a activar l’actuació preventiva, així com l’operativa oportuna en qualsevol moment i en qualsevol escenari d’emergència que es produïsca.

L’objectiu de la campanya és actualitzar i recordar els procediments d’actuació que han d’aplicar les administracions públiques amb competències i responsabilitat en la matèria davant d’estes situacions. L’AVSRE difon esta circular perquè la planificació de resposta enfront del risc d’inundacions, que ha de tindre cada organització, es revise i actualitze per a garantir la seua operativitat a finals d’estiu.

En el document també es destaca la finalització de la quarta edició de la campanya d’ajudes per a l’elaboració de plans municipals enfront de riscos en matèria de protecció civil. Dels 542 municipis de la Comunitat Valenciana que han de tindre el seu pla territorial d’emergències (PTME), 522 ajuntaments els tenen aprovat i 14 l’estan elaborant. Respecte als plans d’actuació municipal enfront d’inundacions (PAM IN), dels 227 ajuntaments amb obligació de redactar-lo, 207 el tenen aprovat i 15 l’estan elaborant.

En relació amb els plans d’emergències en preses i basses (PEP), actualment hi ha 65 PEP aprovats, dels quals s’ha finalitzat la implantació de 7 plans. També s’ha impulsat la creació de 19 comités d’implantació per a les grans preses de titularitat estatal amb afecció en la Comunitat Valenciana i s’està finalitzant la implantació de la presa de Buseo, de titularitat autonòmica. A més, s’està tramitant l’aprovació d’11 PEP de basses amb titularitat de comunitats de regants, alguns dels quals en fase d’esmena i d’altres en fase d’aprovació.

Així mateix, s’ha remés la ‘Guia de recomanacions per als ajuntaments per a la presa de decisions preventives davant de fenòmens meteorològics adversos’, un document que arreplega recomanacions sobre les principals mesures preventives que han d’adoptar els ajuntaments a fi de protegir la població en cas d’alertes meteorològiques.

Finalment, s’han revisat i millorat els diferents consells a la població en matèria d’autoprotecció enfront d’inundacions. Estos consells es publiquen en la web, en l’app i en xarxes socials i s’han adaptat per a la seua difusió en col·legis.

Tota la documentació que integra la campanya de prevenció d’inundacions està disponible per a la seua descàrrega en la pàgina web 1·1·2 Comunitat Valenciana: <https://www.112cv.gva.es/va/inundaciones1>

Fecha: 28/08/2025